SKRIFTLIG FORESPØRGSEL E-1479/01

af Rainer Wieland (PPE-DE) til Kommissionen

(18. maj 2001)

Om: Oversættelse af ansøgningsformularer

1. I henhold til artikel 3 i Rådets forordning nr. 1 fra 1958 om den ordning, der skal gælde for Det Europæiske Økonomiske Fællesskab på det sproglige område(1), skal dokumenter, som en fællesskabsinstitution retter til en medlemsstat eller til en person, der er undergivet en medlemsstats jurisdiktion, affattes på denne stats sprog. Det samme burde gælde for anmodninger og forberedende dokumenter. Har Kommissionen kendskab til, at talrige ansøgningsformularer og forberedende dokumenter i forbindelse med ansøgning om støtte (f.eks. TACIS CBC) kun kan fås på ét officielt sprog?

2. Anser Kommissionen dette for at være retfærdigt ud fra princippet om lige muligheder og den kendsgerning, at år 2001 er sprogår?

3. Hvorledes sikrer Kommissionen for øjeblikket, at f.eks. engelsksprogede ansøgere som følge af denne procedure favoriseres ensidigt?

4. Hvornår agter Kommissionen at sikre, at forberedende dokumenter og ansøgningsformularer står til rådighed samtidig på alle officielle sprog?

(1) EFT 17 af 6.10.1958, s. 385.

Svar afgivet på Kommissionens vegne af Romano Prodi

(29. januar 2002)

Kommissionen bekræfter sin vilje til at bevare den sproglige mangfoldighed i Fællesskabet, hvilket indsatsen i forbindelse med Det Europæiske Sprogår i 2001 i øvrigt bekræftede.

Beslutninger og officielle dokumenter vedrørende bistand til tredjelande findes på de elleve EU-sprog. Det er navnlig tilfældet med den vejledning, Kommissionen vedtog den 10. november 1999(1). Også officielle dokumenter vedrørende bl.a. finansieringsprojekter, der forelægges forvaltningsudvalgene, som det navnlig er tilfældet inden for rammerne af Tacis-programmet, som det ærede medlem nævner, findes så vidt muligt på alle elleve officielle sprog.

Med hensyn til de ofte omfangsrige indkaldelser af bud og tilknyttede dokumenter i forbindelse med gennemførelsen af samarbejdsprojekter med tredjelande er det ikke muligt på grund af de omfattende såvel finansielle som menneskelige ressourcer, dette kræver, og den ekstra tid, der kræves for at yde bistand til tredjelande, systematisk at arbejde på alle støttemodtagerlandenes og EU-landenes sprog. Gennemførelsen af navnlig Tacis-programmet vedrører ikke kun EU-landene, men også de 13 partnerlande (SNG-landene og Mongoliet). Ved udvælgelsen forskelsbehandles der selvfølgelig ikke på grund af nationalitet.

Kommissionen bestræber sig på at gå pragmatisk til værks for både at sikre en hurtig og effektiv indsats og åbenhed samt give det størst mulige antal operatører adgang. Den anvender de EU-sprog, der almindeligvis anvendes i international handel og i de lande, der modtager fællesskabsstøtten. Af praktiske grunde accepterer Kommissionen, at dokumenter, der vedlægges svar på indkaldelser af bud, er udfærdiget på et andet EU-sprog end det, der anvendes i indkaldelsen og på svarskemaet. Kommissionens tjenestegrene er altid til rådighed for interesserede operatører og kan give dem nærmere oplysninger om alle aspekter af den procedure, der skal følges.

For at tage eksemplet med det grænseoverskridende samarbejdsprogram Tacis, som det ærede medlem nævner, viser den nuværende praksis på ingen måde, at de medlemsstater, hvis sprog er engelsk, har en fordel for så vidt angår tildeling af kontrakter.

(1) SEK(1999) 1801/2: Instruktionshåndbog kontrakter vedrørende tjenesteydelser, leverancer og bygge- og anlægsarbejder, der indgås i forbindelse med Fællesskabets samarbejde med tredjelande (offentliggjort på Europa-serveren).